Politiet i Silkeborg måtte mandag rykke ud til et snedigt forsøg på at snyde en flaskeautomat.

Sagen udspillede sig i Rema 1000 på Funder Bygade i Funder ved Silkeborg, hvor personalet tilbageholdte en litauisk mand, fordi de fandt det mistænkeligt, at han stoppede mange flasker i flaskeautomaten, skriver tvmidtvest.dk.

"Det viser sig, at de flasker, han stopper i flaskeautomaten, er uden værdi i det danske returpantsystem. Men han har påsat en falsk returpantstregkode, så han får tre kroner pr. flaske. Han ender med at pante flasker med falsk returpantstregkode for 324 kroner i butikken," oplyser vagthavende ved politiet i Silkeborg, Flemming Just, til tvmidtvest.dk.

Læs også Privat 'Politi-Tesla' med blå blink: Tog fusen på alle bilister i morgen-kø

I den litauiske mands bil blev der beslaglagt yderligere et stort antal, der i alt kunne have indbragt manden 9027 kroner.

"I hans bil finder man så 23 sorte affaldssække med i alt 3009 flasker, der alle sammen er påmonteret stregkode til tre kroner," siger den vagthavende.